Begi langu

Begi langu.

Ni siku nyengine tena baada ya dhiki za masiku zilizoniandama na
kuniganda mwilini kama kupe.Kusema kweli hakuna na hatotokea ambaye
angezipenda na kuzifurahia dhiki hizo za kulala kwenye mkeka mchakavu
ulioambatana na ardhi ungedhani nlilala chini,na kweli nlilala chini.Ila
ilikuwa nikiudanganya moyo kuwa namiliki malazi kwani hapo ndipo
nilipozieka mbavu zangu.Hakika,kimfaacho mtu chake.

Ilivyokaida na desturi ya dini,kila nilipomskia bwana jogoo
akiwika,nilimshukuru Manani Kwa kuiona siku nyengine tena na kuwaza vipi
ningeyatatua matatizo yangu ambayo yalinikabili kila uchao.Muda mwengine
nilijipata nimeamka saa nane za usiku nikidhani alfajiri imefika.Kumbe
vijogoo vya mjini vilivyojuwa sikuwa na uwezo wa kumiliki saa ili niende
na muda,vilinyichezea shere.Ningefanyaje zaidi ya kumsubiri muadhini
anadi adhana ya Kwanza?

Nami punde baada ya kuleta sala fupi,niliurukia mckweche wangu na kuenda
kuitafuta riziki.Usiniulize nikaitafute kwani ilipotelea wapi?mana
ntakosa jibu la kukupa.Nilivyoamini ni kuwa Mungu hamtupi mja wake naye
vile vile si faki wala makame.Nilipiga moyo konde na kuiandama barabara
ya kuelekea Bamburi mwisho,nikigonga kila mlango wa nyumba za kiswahili
zilizokuwa pambizoni mwa barabara hio na mageti ya kikwasi yaliyopambwa
na kurembwa kwa nakshi zilizopendeza na kuvutia ungedhani ndani aliishi
sultani.Kazi kubwa ilikuwa kuwafanyia usafi mabwanyenye waliokuwa na
uchafu katika kasri zao.Sikujua kati yangu na wao nani aitwe msafi!

Sasa nmefika Mlaleo Kisauni palipo na shule ndogo ya msingi iitwayo`The
Baptist’.Naamua kupumzika chini ya kiduka cha mmeru aliyejulikaniwa kwa
kuyauza majani yanayotafunwa na asilimia tisini na tisa nukta tisa ya
wakaazi wa Mombasa.si vijana si wazee,si wanawake si wanaume.Kwa kweli
ndo starehe adhimu hapa,almaarufu `mgokaa’.

Nikipiga jicho kando yangu, namuona kijana mmoja anayekimbizwa kwa Kasi
ya umeme na janadume la kizungu lenye miraba minne,lililo kula likashiba
na kushibiana.Kijana huyo aliyekuwa kimbaumbau naye alikimbia huku akiwa
amebeba begi jeusi lililoandikwa’prince’kwa wino mweupe.Huku twana hilo
la kizungu likimkimbiza na kuropokwa ‘bandito!bandito’.sikujua
alichomaanisha wala sikutaka kujua.

Nilichotaka kujua ni kuwa,mule ndani ya begi mulikuwa na kitu
gani?Yakufukuzana nilijua fika kuwa yule kijana ashampora na kumuingiza
mjini kisauni mzungu yule.Namie sikungoja kuhadithiwa nilifyatua mbio za
kisigino kugusa kisogo ili kuona hatima ya begi,kijana na mmiliki wa
begi.Kweche langu na taka, niliamua kuvisahau kwa muda na kujaza susu
kwa yasiyonihusu.

Vichochoro ni vingi,sasa tumetokea katika uwanja wa mwandoni,guu kwa guu
na wanaohusika.Kijana alilibwaga begi kwa kuhisi kutosalimika akiendelea
kukimbia nalo,akamsalia mtume na kuamua kuinusuru roho yake.Nilifika na
kuliokota begi lile,kuangalia nyuma mzungu sikumuona,vichochoro
vishamzungua.Nikaamua kulifungua begi lile.Mamayangu!Sikuamini
nilichokiona.

Mikufu ya dhahabu,almasi na fedha,vilinifanya niingie kwenye kibanda cha
mboga za majani cha mameashura na kuhakikisha nilichokiona.Mabunda ya
fedha yaliyofungwa kwa rababendi vitita Kwa vitita,viliifanya miguu
yangu kukosa ujasiri hata wa kujibeba.Nikakaa kitako kuwaza je nimtafute
mwenyewe nimkabidhi?je niupeleke mzigo huu kituo cha polisi?’maswali
chungu nzima yasiyokuwa na majibu yaliniandama.

‘Pengine nimpe mzigo wake asionyeshe fadhila yote kwangu!Nikajitudi kuwa
wema hauozi.Niende kituoni nao askari wauchukue mzigo huu wagawane
mali.Lakini awadh wewe si ndiye unayelala chini?unayefanya kazi za
kijungu jiko ilimradi mkono uende kinywani?Si wewe unayeitwa bwana
ntalipa kesho?Sawa,nilikubali na kujiambia,Lakini cha haramu
hakiliki!kwani umeiba?umenyang’anya?Si ni Mungu ndo
kakuletea?’...Ilimradi kukatokea mvutano mkubwa katika nafsi
yangu.Sikujua la kufanya.

‘Oyaa!ondhoka twathaka kufungua duka!’.Niliamshwa na sauti ya kijana
mmoja aliyezungumza Kwa lahaja ya kiamu kwani nilizoea kulala nje ya
duka lake la nafaka.Nikiwa bila begi wala ndururu ya tundu
mfukoni.Nilikuwa nmekunja ngumi tu kama niliyebeba mzigo fulani,nikatoa
macho kama mjusi aliyebanwa na mlango nikaropoka’Begi langu!’ ‘Mmh!Kumbe
nilikuwa naota?’Dhiki zikaniita na kunikaribisha tena kwenye ulimwengu
usio na faraja.